Il-Kummissarju Għoli tan-Nazzjonijiet Magħquda għar-Refuġjati, Antonio Guterres, stqarr li d-daqs tal-pajjiż jagħmel lil Malta każ speċjali quddiem il-problema tal-immigrazzjoni illegali. F’laqgha mal-Prim Ministru Jospeh Muscat fil-Berġa ta’ Kastilja, Guterres wera l-fehma li l-Unjoni Ewropea teħtieġ mekkaniżmu aħjar ta’ solidarjetà. Hu stqarr li jammira dak li qed tagħmel Malta biex issalva l-ħajjiet u qal li l-awtoritajiet Maltin qed jagħtu kontribut qawwi f’ċirkustanzi umanitarji diffiċli.  Il-Kummissarju Għoli tan-Nazzjonijiet Magħquda għar-Refuġjati qal li seta’ personalment josserva dan anke waqt din iż-żjara tiegħu f’Malta.  Ilbieraħ Guterres żar it-taqsimiet tal-Forzi Armati li jintervjenu f’każ ta’ ħidmiet ta’ tiftix u salvataġġ u waqt li kien fil-bażi tal-ajru inzerta l-wasla ta’ ħelikopter bi tliet immigranti li ġew salvati fi traġedja li seħħet mat-300 mil ‘il bogħod minn Malta u li fiha għerqu għadd ta’ immigrant. Guterres irrikonoxxa li l-kapaċità ta’ Malta li tintegra immigranti hi limitata u offra li jaħdem aktar mill-qrib mal-gvern biex tiżdied is-solidarjetà ma’ Malta u jiddiskuti mezzi kif jitjiebu l-kundizzjonijiet fiċ-ċentri ta’ detenzjoni. Il-Prim Ministru Joseph Muscat sostna li l-problema tal-immigrazzjoni mhix problema għal Malta biss imma għall-Ewropa u l-Mediterran.  Stqarr li hi illużjoni li xi ħadd jemmen li l-Ewropa hi aħjar mingħajr mekkaniżmu effettiv dwar l-immigrazzjoni. Dr Muscat qal li l-għajnuna tal-Kummissarju Għoli tan-Nazzjonijiet Magħquda għar-Refuġjati hi essenzjali biex ikun hemm leġislazzjoni Ewropea b’regoli ċari għax qal li ma jistax ikun li kull min irid jigi l-Ewropa jidħol awtomatikament. Il-Prim Ministru ħeġġeġ lin-Nazzjonijiet Magħquda biex tiġi indirizzata b’urġenza s-sitwazzjoni fil-Libja u qal li kwalunkwe intervent għandu jkun derterminat mill-poplu Libjan.